Ulac akk tadelsa yegman weḥed-s mebla tiyaḍ niḍen, amerḍil asnilsan d ayen yellan akk deg umaḍal. Akken yettili wumbeddel di tetiknikt akked tirmit, tembadalen daɣen yigduden awalen. Ticki myeqrabent tmura, tettili-d tdusi ama s talwit neɣ s tṭṛad, d ayen i d-yesenkaren igrudmawen. Ihi, ur newhim ara imi i d-teṛḍel ula d tamaziɣt xilla n wawalen ɣer tdelsiwin ukkud tecrek amezruy : awal n tfiniqit, n teɣriqt, n tlatinit, n tespenyulit, n tefrensist… Ad nwali deg uḥric wis tlata n udlis-agi belli ula d tamaziɣt terḍel awalen-ines i tutlayin-agi. Ur txuṣ ara tutlayt n tmaziɣt seg yiɛdawen, melmi bɣan ad sneɣsen deg wazal-is, ad sugtent ɣef xilla n yimarḍilen ay tesɛa, llan wid ur as-n-budd ara ula d isem n tutlayt, ttwalin-tt d artay n wawalen ibarraniyen, am ubemexluḍ yetteddun ar nger s lqerb neɣ s lebɛid.